Vizikoku Acu avots
Vizikoku Acu avots (arī Acu avotiņš, Acu ovutiņš, Galvaskausa avots, Vizikoku Acu avotiņš, Vizikoru Acu avotiņš) ir avots, kas atrodas Alūksnes novada Alsviķu pagasta dienvidos, netālu no Sulupītes ietekas Melnupē. Avotiņš pieminēts 19. gadsimta dokumentos kā avots ar dziedinošām īpašībām. Avota dziļums - 26 centimetri. Ūdens ir ļoti dzidrs. Avota dibenu klāj pelēkas krāsas nogulsnes. Teika vēsta par avota dziednieciskajām spējām, jo slimie tur nākuši mazgāt acis. Teikā arī minēts Vizikoku Acu avotiņa otrs nosaukums – Galvaskausa avots. Šāds nosaukums esot radies, jo avotam ūdens izteces vietā kādreiz ir bijusi galvaskausa forma.